Θησείο

Το Θησείο είναι περιορισμένη μικρή συνοικία–περιοχή της Αθήνας που βρίσκεται βορειοδυτικά της Ακρόπολης, μεταξύ της συνοικίας του Αστεροσκοπείου (νότια), των Πετραλώνων (νοτιοδυτικά), του Κεραμεικού (δυτικά), του Ψυρρή (βόρεια), ενώ ανατολικά το Θησείο συνορεύει με το Μοναστηράκι και την Αρχαία Αγορά της Αθήνας. Έχει χαρακτηριστεί παραδοσιακός οικισμός. Στον ίδιο χώρο βρίσκεται κι ένα υπόλοιπο τμήμα της άλλοτε μικρής συνοικίας της Στοάς Αττάλου. Πήρε το όνομά του από τον παρακείμενο Ναό του Ηφαίστου, που ονομάζονταν παλαιότερα Θησείο, λανθασμένα, από τις ανάγλυφες παραστάσεις των άθλων του Θησέα που φέρονται στις μετώπες του.

 Αρχαιότητα και ιστορία 
Αναφορές για την περιοχή υπάρχουν από την αρχαιότητα καθώς ανήκε πάντα στο κέντρο της αρχαίας πόλης των Αθηνών. Την 1η Δεκεμβρίου 1834 έγινε στην περιοχή του Κεραμεικού (στη συμβολή των οδών Ερμού και Πειραιώς) η επίσημη υποδοχή–άφιξη του βασιλέως Όθωνα στην Αθήνα, με πομπή που κατέληξε στον ναό του Αγίου Γεωργίου (πρόκειται για τον Ναό του Ηφαίστου που είχε μετατραπεί σε χριστιανικό ναό) προκειμένου να παραστεί ο νέος βασιλεύς στη γενόμενη δοξολογία επί τη αφίξει του. Μετά τη Μικρασιατική Καταστροφή δημιουργήθηκε προσφυγική συνοικία με παραπήγματα στη περιοχή της εκκλησίας του Αγίου Φιλίππου εκατέρωθεν της σιδηροδρομικής γραμμής. Η μικρή αυτή συνοικία γκρεμίστηκε κατά τη διάρκεια των ανασκαφών της Αρχαίας Αγοράς.

 Μουσεία και ιστορικά μνημεία  
Στην περιοχή του Θησείου υπάρχουν:
 δύο εβραϊκές συναγωγές (η Συναγωγή Αρχαίας Αγοράς Αθήνας και η Συναγωγή Ετς Χαγίμ),
 το Μουσείο Μπενάκη Ισλαμικής Τέχνης, το οποίο στεγάζεται στο διατηρητέο κτίριο έπαυλη Ευταξία,
 το Μουσείο Μακρονήσου,
 το Μουσείο Ηρακλειδών, 
 το Ωδείο Athenaeum (μουσικός πολυχώρος αφιερωμένος στη Μαρία Κάλλας),
 καθώς και οι ιστορικοί ναοί των Αγίων Ασωμάτων, του Αγίου Αθανασίου Κουρκούρη και της Αγίας Μαρίνας στην ομώνυμη πλατεία.

Σήμερα η περιοχή του Θησείου αποτελεί γνωστό νυχτερινό στέκι κατάμεστο με καφενεία, καφετέριες και μπάρ, ιδιαίτερα κατά τη διάρκεια του καλοκαιριού. Την περιοχή, καθώς και τους πέριξ ιστορικούς-αρχαιολογικούς χώρους και μουσεία, εξυπηρετεί ο ομώνυμος σταθμός του μετρό, ο οποίος κατασκευάστηκε το 1869.

Στην συνοικία του Θησείου εδρεύει και η ποδοσφαιρική ομάδα Α.Φ.Ο. Πανθησειακός με χρόνια παρουσία στα τοπικά πρωταθλήματα της Αθήνας και έδρα το Γήπεδο Ρουφ. Επίσης στο Θησείο ιδρύθηκε και ο Αθηναϊκός το 1917 αλλά μετοίκησε αρχικά στην Ομόνοια το 1924 και μετέπειτα στον Βύρωνα όπου βρίσκεται μέχρι και σήμερα.

 Ο μετεωρολογικός σταθμός στο Θησείο 
Το Εθνικό Αστεροσκοπείο Αθηνών διαχειρίζεται τον αρχαιότερο μετεωρολογικό σταθμό της Ελλάδας και έναν από τους αρχαιότερους στη Νότια Ευρώπη. Ο σταθμός είναι τοποθετημένος στο κέντρο της Αθήνας, στο Θησείο (Λόφος Νυμφών). Ο Α' τάξης μετεωρολογικός σταθμός βρίσκεται στο ίδιο ακριβώς σημείο από τις 11 Σεπτεμβρίου 1890, ενώ άρχισε τη λειτουργία του το 1858 σε διαφορετική τοποθεσία στο Θησείο. 

 Πρόσωπα 
 Βασίλης Αυλωνίτης, ηθοποιός 

 Παραπομπές 

 Πηγές 
 Αθήνα, Πολιτιστική Πρωτεύουσα της Ευρώπης, 5000 χρόνια ιστορία, 143 σελίδες, 1992. Δήμος Αθηναίων-Πνευματικό Κέντρο, Ακαδημίας 50, Αθήνα
 Μνήμες από την Αθήνα του Χθες. Επιμέλεια Άρτεμις Σκουμπουρδή, 127 σελίδες. Δήμος Αθηναίων, Πολιτισμικός Οργανισμός - Θησείο σελ. 110-117
 Μοναστηράκι - Πλάκα, Άρτεμις Σκουμπουρδή

 Εξωτερικοί σύνδεσμοι 



Κατηγορία:Συνοικίες και περιοχές Αθήνας